REVISIONSERKLÆRING 3. I overensstemmelse med artikel 287 i traktaten om Den Europæiske Unions funktionsmåde (TEUF) har Retten: a) revideret pensionskassens årsregnskab (3) for det regnskabsår, som afsluttedes den 31. december 2014, og b) efterprøvet lovligheden og den formelle rigtighed af de transaktioner, der ligger til grund for regnskabet. Ledelsens ansvar 4. Ledelsen er ansvarlig for at udarbejde et årsregnskab for pensionskassen, som giver et retvisende billede, og for, at de transaktioner, som ligger til grund for regnskabet, er lovlige og formelt rigtige (4): a) Ledelsens ansvar med hensyn til pensionskassens årsregnskab omfatter udformning, gennemførelse og opretholdelse af et internt kontrolsystem, som sikrer, at der udarbejdes en årsopgørelse, som giver et retvisende billede uden væsentlig fejlinformation, uanset om denne skyldes besvigelser eller fejl, anvendelse af de regnskabsregler, som Rådet har fastlagt (5), og udøvelse af regnskabsmæssige skøn, som er rimelige efter omstændighederne. Pensionskassens bestyrelse og direktøren for Den Europæiske Politienhed godkender pensionskassens årsregnskab, efter at pensionskassens regnskabsfører har udarbejdet det på grundlag af alle tilgængelige oplysninger. De skriver også en note, som vedlægges regnskabet, hvori de bl.a. erklærer, at de har rimelig sikkerhed for, at regnskabet i alt væsentligt giver et retvisende billede af pensionskassens finansielle stilling. b) Ledelsens ansvar med hensyn til de underliggende transaktioners lovlighed og formelle rigtighed og overholdelse af princippet om forsvarlig økonomisk forvaltning omfatter udformning, gennemførelse og opretholdelse af et effektivt og produktivt internt kontrolsystem, hvori indgår tilstrækkelig overvågning og passende foranstaltninger, som kan forhindre uregelmæssigheder og besvigelser samt, hvis det er nødvendigt, sikre, at der iværksættes retlige procedurer med henblik på at inddrive uberettiget udbetalte eller anvendte midler. Revisors ansvar 5. Det er Rettens ansvar på grundlag af sin revision at afgive en erklæring til Europa-Parlamentet og Rådet (6) om årsregnskabets rigtighed og de underliggende transaktioners lovlighed og formelle rigtighed. Retten udfører sin revision i overensstemmelse med IFAC's Internationale Standarder om Revision og etiske regler og INTOSAI's internationale standarder for overordnede revisionsorganer (International Standards of Supreme Audit Institutions). Ifølge disse standarder skal Retten planlægge og udføre revisionen med henblik på at opnå høj grad af sikkerhed for, om pensionskassens årsregnskab er uden væsentlig fejlinformation, og om de transaktioner, der ligger til grund for det, er lovlige og formelt rigtige. 6. Revisionen omfatter udførelse af handlinger med henblik på at opnå revisionsbevis vedrørende beløbene og oplysningerne i regnskabet og de underliggende transaktioners lovlighed og formelle rigtighed. De valgte handlinger afhænger af revisors vurdering, herunder en vurdering af risiciene for væsentlig fejlinformation i regnskabet og for, at de underliggende transaktioner i væsentligt omfang ikke opfylder kravene i Den Europæiske Unions retlige ramme, uanset om det skyldes besvigelser eller fejl. Ved vurderingen af disse risici tager revisor både hensyn til den interne kontrol, som skal sikre, at der udarbejdes et retvisende årsregnskab, og til de overvågnings- og kontrolsystemer, der er indført for at sikre de underliggende transaktioners lovlighed og formelle rigtighed, og udformer revisionshandlinger, der er passende efter omstændighederne. Revisionen omfatter også en vurdering af, om den anvendte regnskabspraksis er passende, og om de regnskabsmæssige skøn er rimelige, samt en vurdering af den samlede præsentation af regnskabet. 7. Retten mener, at det tilvejebragte revisionsbevis er tilstrækkeligt og egnet som grundlag for denne revisionserklæring. Erklæring om regnskabernes rigtighed 8. Det er Rettens opfattelse, at pensionskassens årsregnskab i alt væsentligt giver et retvisende billede af dens finansielle stilling pr. 31. december 2014 samt af resultaterne af dens transaktioner og pengestrømme i det afsluttede regnskabsår i overensstemmelse med bestemmelserne i dens finansforordning og de regnskabsregler, som Rådet har fastlagt. Erklæring om lovligheden og den formelle rigtighed af de transaktioner, der ligger til grund for regnskabet 9. Det er Rettens opfattelse, at de transaktioner, der ligger til grund for pensionskassens årsregnskab for det regnskabsår, der afsluttedes den 31. december 2014, i alt væsentligt er lovlige og formelt rigtige. Supplerende oplysninger 10. Retten henleder opmærksomheden på bemærkning 2.6 og 2.7 til pensionskassens årsberetning for 2014. Pensionskassens bestyrelse har opstillet regnskabet efter princippet om going concern. Det forventes dog, at de fleste af de pensionsrettigheder, der endnu ikke er udbetalt, vil blive overført til en anden pensionsordning i 2015, og at der pr. 31. december 2015 ikke vil være nogen aktive deltagere. Pensionskassens bestyrelse og Europols Styrelsesråd er sammen med Rådet ved at vurdere pensionskassens fremtidsmuligheder, og en af disse muligheder er at opløse den kort tid efter 31. december 2015.